Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Németország „EGF/2013/003 DE/First Solar” referenciaszámú kérelme) /* COM/2013/0706 final */





INDOKOLÁS A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó tételeinek felső korlátain felül, egy rugalmassági mechanizmus révén, legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét. Az Alapból nyújtott hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2]tartalmazza. 2013. április 12-én Németország a First Solar Manufacturing GmbH vállalatnál Németországban történt elbocsátásokat követően „EGF/2013/003 DE/First Solar ” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt. A kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek. A KÉRELEM ÖSSZEFOGLALÁSA ÉS ELEMZÉS Főbb adatok: || EGAA-referenciaszám || EGF/2013/003 Tagállam || Németország 2. cikk || a) Elsődlegesen érintett vállalat || First Solar Manufacturing GmbH Beszállítók és az ellátási lánc következő szintjein álló gyártók || 0 Referencia-időszak || 2012.11.15–2013.03.15. A személyre szabott szolgáltatások kezdetének időpontja || 2013.01.01. A kérelem benyújtásának időpontja || 2013.04.12. A referencia-időszakban történt elbocsátások száma || 959 A referencia-időszak előtti és utáni elbocsátások száma || 285 Összes támogatható elbocsátás || 1 244 Az intézkedések által várhatóan érintett, elbocsátott munkavállalók száma || 875 A személyre szabott szolgáltatásokhoz kapcsolódó kiadások (EUR) || 4 375 715 Az EGAA végrehajtásához kapcsolódó kiadások[3] (EUR) || 235 000 Az EGAA végrehajtásához kapcsolódó kiadások (%-ban) || 5,1 Teljes költségvetés (EUR-ban) || 4 610 715 EGAA-hozzájárulás EUR-ban (50 %) || 2 305 357 1. A kérelmet 2013. április 12-én nyújtották be a Bizottsághoz, majd 2013. augusztus 14-ig további információkkal egészítették ki. 2. A kérelem az 1927/2006/EK rendelet 2. cikkének a) pontja szerint eleget tesz az Alap igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént. Az elbocsátások és a világkereskedelemben a globalizáció hatására bekövetkezett fő strukturális változások közötti kapcsolat 3. A globalizáció hatására a világkereskedelem szerkezetében bekövetkezett jelentős strukturális változások és az elbocsátások közötti kapcsolat megállapítása érdekében Németország ismertette, hogy a First Solar amerikai céget 1999-ben alapították napenergia létrehozása és az elektromos áram előállításának ökológiai szempontból előnyösebb modelljéhez való hozzájárulás céljából. 2007-ben a németországi Odera-Frankfurtban két helyszínen kezdődött meg a napelemmodulok gyártása. 2011-ben, miután az előző évhez viszonyítva 40 %-kal csökkentek az árak, a vállalat úgy döntött, hogy az odera-frankfurti már nem életképes termelőüzem. Ennek hatására 2012-ben tárgyalások kezdődtek a szociális tervről, 2013-ben pedig bezárták a két üzemet; az elbocsátásokra a január 1. és június 1. közötti időszakban került sor. 4. A First Solar Manufacturing GmbH csupán egyike azoknak a napelemekkel foglalkozó nagyszámú európai vállalatoknak , amelyek az elmúlt néhány év során (2010–2012 között) fizetésképtelenné váltak, felhagytak az üzleti tevékenységgel e területen, részben vagy teljesen beszüntették a termelést, vagy pedig kínai befektetőknek értékesítették a céget[4]. A napelempiac fenntartható növekedésére vonatkozó 2011. évi index[5] szerint „a vizsgált 33 napelemgyártó vállalat összbevétele 79%-kal nőtt (21 milliárd dollárról 36 milliárd dollárra), míg a piacon a napelemek aránya 129%-kal nőtt. A kínai és tajvani cégek bevétele nagyobb ütemben nőtt, mint a német és az amerikai cégeké. A német vállalatok piaci részesedése tovább csökkent. Az egyesült államokbeli vállalatok négy nyereséges év után veszítettek piaci részesedésükből.” Így 2005 és 2011 között Kína bevételeinek részaránya 11%-ról 45%-ra nőtt, míg Németországé 64%-ról 21%-ra esett vissza. Spanyolország az egyetlen másik uniós tagállam, amelynek gyártása említésre méltó (1%). 5. Kína olyan jelentős túlkínálattal rendelkezik napelemmodulok terén, melyet sem a kínai fogyasztók, sem a világpiac nem tud felvenni; ez a tény és a kereslet világszintű visszaesése drasztikusan csökkentette az árakat. A kínai gyártók számára helyi szinten elérhető pénzügyi támogatás eredményeként és annak következtében, hogy az ágazat a jelenlegi kínai ötéves terv (2011–2015) értelmében prioritást élvez, e vállalatok képesek voltak átvészelni a nehézségeket, és termékeik külföldön, nyomott árakon történő értékesítésével növekedést elérni. A termelés több mint 90%-át exportálják; az export 80%-a az EU-ba irányul.[6] Az elbocsátások számának igazolása és a 2. cikk a) pontjában foglalt kritériumok teljesítése 6. Németország e kérelmet az 1927/2006/EK rendelet 2. cikkének a) pontjában meghatározott beavatkozási kritériumok alapján nyújtotta be, amelyek szerint az alapból akkor lehet támogatást nyújtani, ha egy négyhónapos időszak alatt a valamely tagállamban működő vállalattól – beleértve annak beszállítóit és az ellátási lánc következő szintjein álló termelőket – legalább 500 munkavállalót elbocsátanak. 7. A kérelemben szereplő adatok szerint a First Solar Manufacturing GmbH-nál a 2012. november 15. és 2013. március 15. közötti négy hónapos referencia-időszakban 959 munkavállalót bocsátottak el, míg a referencia-időszakon kívül további 285 fő elbocsátására került sor; ezek az elbocsátások ugyanannak a csoportos létszámleépítésnek a keretében történtek, és az okok is megegyeztek a referencia-időszakban bekövetkezett létszámleépítést előidéző okokkal. Ezekre az elbocsátásokra a referencia-időszak után került sor; időközben a tagállam is megerősítette őket. Valamennyi elbocsátást az 1927/2006/EK rendelet 2. cikke második bekezdésének második francia bekezdése alapján vették számításba. Az elbocsátások előre nem látható jellegének bizonyítása 8. A német hatóságok állítása szerint a First Solar 2007 óta gyártott napelemmodulokat Odera-Frankfurtban, 2010 őszén pedig egy második üzem építésébe kezdett (becsült költség: 173 millió EUR). 2011 júniusában a második üzemben is megkezdődött a termelés, és az év harmadik negyedévében tervezték elérni a teljes kapacitást. A vállalat egyéb hosszú távú beruházási tervekkel is rendelkezett a helyszínt illetően, Odera-Frankfurtban további ingatlant vásárolt, és bejelentette, hogy két új üzemet létesít. A váratlan piaci változások hatására a cég átértékelte németországi beruházásait, és 2012 júliusában úgy döntött, hogy nem terjeszkedik tovább, és mindkét üzemet bezárja. A nehézségek ellenére a First Solar továbbra is a napelemmodul-gyártás élvonalába tartozó vállalat. Az odera-frankfurti üzem bezárására vonatkozó döntés mind a munkavállalókat, mind a hatóságokat váratlanul érte. Az elbocsátó vállalkozások és a támogatásra jogosult munkavállalók meghatározása 9. A kérelemben 1 244 elbocsátás szerepel, melyek mindegyike a First Solar Manufacturing GmbH-hoz kapcsolódik; az elbocsátások több hullámban következtek be (2013. január 1., március 1. és június 1). 10. Az intézkedések által várhatóan érintett munkavállalók megoszlása a következő: Kategória || Szám || Százalék Férfiak || 667 || 76,2 Nők || 208 || 23,8 EU-állampolgárok || 871 || 99,5 Nem EU-állampolgárok || 4 || 0,5 15–24 éves korig || 36 || 4,1 25–54 éves korig || 723 || 82,6 55–64 éves korig || 116 || 13,3 64 évesnél idősebbek || 0 || 0,0 11. A támogatásra jogosult munkavállalók közül 45 fő tartós egészségügyi problémával küzd, vagy fogyatékossággal él. 12. A foglalkozási csoportok szerinti megoszlás a következő: Kategória || Szám || Százalék Törvényhozók, igazgatási vezetők és vezetők || 91 || 10,4 Szakemberek || 33 || 3,8 Technikusok és szakmai asszisztensek || 201 || 23,0 Irodai foglalkozások || 18 || 2,1 Szakképzettséget igénylő ipari foglalkozások || 14 || 1,6 Gépkezelők, -összeszerelők és járművezetők || 492 || 56,2 Alacsonyabb szakképesítést igénylő foglalkozások || 26 || 3,0 13. Az 1927/2006/EK rendelet 7. cikkének megfelelően Németország megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog is alkalmazni. Az érintett terület, valamint az ott működő hatóságok és érdekelt felek bemutatása 14. Az elbocsátásokra Odera-Frankfurt városban került sor; a mintegy 60 000 lakosú város Németország keleti részén (Brandenburg tartományban) fekszik, körülbelül 80 km-re Berlintől, közvetlenül a német–lengyel határnál. A régióban nagyszámú kkv működik, elsősorban az építőiparban, továbbá jellemző az idősebb generáció nagy aránya, mivel a fiatalok más, nagyobb városokba költöznek. A település a napelemgyártás központjává kívánt válni: számos vállalat telepedett itt le és kínált munkát. Az érintett területen mind az építőiparban, mind pedig a korábban nagy jelentőségű katonai bázison csökkent az állásajánlatok száma, és a régióra súlyos csapást gyakorol a fő napelemgyártó cég működésének megszűnése. Az elbocsátások várható hatása a helyi, a regionális és az országos foglalkoztatásra 15. A First Solarnál történt elbocsátások (1 244 fő) azonnal négy százalékponttal növelik a munkanélküliség szintjét, amennyiben nem jönnek létre gyorsan új munkahelyek. A régiót már most is az átlagosnál magasabb munkanélküliség sújtja (11,3 %, míg az országos átlag 2013 februárjában 7,4 % volt). Odera-Frankfurt városában még magasabb, 14,1% a munkanélküliség aránya (2012. december). 16. A város 200 km-es körzetében kevés az alternatív munkalehetőség; ez az elbocsátott munkavállalók számára tervezett intézkedéseknél jelentős tényező. A legígéretesebb ágazatot az egészségügy és a gondozás-ápolás jelenti, valamint az olyan hagyományos szakmák, mint a hegesztő, villanyszerelő, műszerész, tetőfedő, vakoló, ács, hidegburkoló és vízvezeték-szerelő. A vendéglátás és az idegenforgalom területén szintén nyíltak új állások, különösen az élelmiszeriparban és a gasztronómia területén. 17. A First Solartól elbocsátott munkavállalók jellemzően jól képzettek, ugyanakkor sokuk még nem dolgozott azon a területen, amelyen képesítést szerzett. Ezért készségeik fejlesztésére irányuló intézkedésekre van szükségük, továbbá eredeti képesítéseiknek megfelelő tudásukat aktualizálni kell, vagy szakmai tapasztalatuk területén kell képesítést szerezniük. A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel való komplementaritása 18. A First Solar által bevont szociális partnerek 2012 júliusában megállapodtak egy olyan szociális terv kidolgozásában, amely transzfervállalat szolgáltatásait is magában foglalja. Az érintettek által választott transzferszervezet a TÜV Rheinland Personal GmbH, amely három, az elbocsátottak számára megfelelő helyszínen biztosít szolgáltatásokat: Odera-Frankfurtban, Beeskowban és Berlinben. A munkavállalók 2013. január 1-jétől, március 1-jétől és június 1-jétől részesülnek a transzfervállalat szolgáltatásaiban, attól függően, hogy melyik időpontban bocsátották el őket a First Solartól; néhányuk esetében pedig egy későbbi időpontban kezdődnek a szolgáltatások. Az első hat hónap során – amíg Németország az EGAA-kérelem elbírálását várja – a transzfervállalatot részben az elbocsátó cég fizeti a szociális terv keretében, a társfinanszírozást pedig az ESZA biztosítja szövetségi programjának égisze alatt. Az első hat hónap leteltével a transzfervállalat szolgáltatásait kiterjesztik és új intézkedéseket vezetnek be; az egész csomagnak az EGAA nyújt társfinanszírozást. 19. Az alábbi intézkedések együttesen összehangolt csomagot alkotnak, amely az elbocsátott munkavállalóknak a foglalkoztatásba történő visszailleszkedését célzó, személyre szabott szolgáltatásokból áll: – Napidíj (Transferkurzarbeitergeld): a munkavállaló korábbi nettó jövedelmének 60%-a, illetve – ha a juttatásban részesülő háztartásában egy vagy több gyermek él – 67%-a. Az összeg kilenc hónapig jár attól az időponttól kezdődően, amikor a munkavállaló a transzfervállalathoz kerül; ide tartozik az az időszak is, amikor a transzfervállalat által szolgáltatott intézkedések társfinanszírozását az ESZA biztosítja. A Transferkurzarbeitergeld emellett a Transfergesellschaft működésének kezdeti szakaszában az elbocsátott munkavállalóknak nyújtott ESZA-intézkedések német társfinanszírozásaként is szolgál. A számviteli rendszerben ezért érdemes figyelmet fordítani arra, hogy az ESZA keretében nyújtott Transferkurzarbeitergeldet megkülönböztessék az EGAA keretében nyújtott összegtől, így kerülve el a kettős finanszírozás kockázatát. A juttatást csak azokra az időszakokra számítják fel az EGAA-nak, amikor a támogatásra jogosult munkavállalók részt vesznek az aktív intézkedésekben, de a támogatható összeg 49,4%-ára csökkentik, ami megfelel annak az időaránynak, amit a munkavállalók a transzfervállalat által nyújtott tevékenységek előkészítésével vagy nyomon követésével töltenek, és amely nem szerepel munkalapon[7]. – Képesítés megszerzésével járó tanfolyamok (Qualifizierungen) Ezeket a támogatásra jogosult munkavállalóknak ajánlják fel a profilalkotási és pályaorientációs interjúkat követően, abból a célból, hogy kihasználhassák a munkaerő-piaci lehetőségeket. Mivel a támogatásra jogosult munkavállalók többsége már most is magasan képzett, az intézkedések nagy része továbbképzésre vagy a meglévő ismeretek fejlesztésére irányul. Egyéni és csoportos kurzusok szervezésére és szakmai gyakorlatokra is sor kerül. A munkavállalók emellett segítséget kapnak saját vállalkozás indításához, amennyiben ezzel kívánnak foglalkozni. 22 hallássérült munkavállaló esetében a képzéseket módosítják, hogy figyelembe vegyék sajátos igényeiket. – Képzésirányítás (Qualifizierungsmanagement): a képzési felelősök előkészítik és végrehajtják a képzési intézkedéseket. Fő feladatuk személyre szabott képzési kínálat biztosítása, vagyis, hogy a pályaorientációs tanácsadó által kidolgozott életpálya alapján megtalálják a legmegfelelőbb képzést minden munkavállaló számára. Emellett a jogi vonatkozásokért is felelősek, pl. a közbeszerzési és versenyszabályok terén. Megjegyzendő, hogy minden érintett szabadon választhat képzést, de szakértelem szükséges ahhoz, hogy valaki segítséget nyújthasson a munkavállalóknak a körülményeiknek leginkább megfelelő képzés kiválasztásában. – Műhelyfoglalkozások és csoportfoglalkozások hasonló helyzetben lévő munkavállalókkal: a csoportos fórumokon a résztvevők témavezető segítségével oszthatják meg egymással elképzeléseiket és észrevételeiket. A csoportokat különféleképpen, pl. kor, szükségletek, családi háttér vagy előzetes munkatapasztalat alapján lehet összeállítani. A First Solarban jellemző 12 órás műszak következtében számos munkavállaló egészségügyi problémákkal küzd; ők egészségügyi ellátásban és tanácsadásban részesülnek. – Támogató szolgáltatások és nemzetközi álláskeresés (flankierende Leistungen und internationale Arbeitssuche): ide tartozik minden szükséges intézkedés a dokumentumok beszerzésétől az oklevelek lefordításáig, továbbá állásbörzéken és nyelvtanfolyamokon való részvétel, álláskereső hirdetések feladása és interkulturális képzés. Várhatóan korlátozott számú munkavállaló jelentkezik majd erre az ajánlatra. – Vállalkozásindító tanácsadás (vertiefte Existenzgründungsberatung): ennek keretében vállalkozás indításához nyújtanak szakértői tanácsadást. A munkavállalók segítséget kapnak üzleti terv készítéséhez, valamint ahhoz, hogy a munkaügyi központ által nyújtott vállalkozásindító támogatásért folyamodjanak. Az üzletvitelhez szükséges ismereteket szemináriumokon sajátíthatják el. – Álláskeresés (Stellensuche / Stellenresearcher): álláskeresési szakértő segítségével, kapcsolatrendszerének és tapasztalatának felhasználásával felderítik a potenciális üresedéseket, mielőtt azokat meghirdetnék. – Munkakezdési támogatás / sprinterprémium (Aktivierungszuschuss in Form einer Sprinterpremie): ez a fokozatosan csökkenő összegű prémium azoknak jár, akik a transzfervállalat által nyújtott intézkedések lezárultát követően nem sokkal, további segítség igénybevétele nélkül találnak új munkahelyet. – Nyomon követés és támogatás (Beratung und Betreuung bei Arbeitsaufnahme und Arbeitslosigkeit): a munkavállalók további tanácsadásban részesülhetnek azt követően, hogy új állást találnak; így minimalizálható az újabb elbocsátás kockázata. Mindazok, akik nem találtak új állást, az EGAA végrehajtási időszakának végéig ellátásban részesülnek; az intézkedések az állami foglalkoztatási szolgálatokkal szoros együttműködésben valósulnak meg. Az érintettek szakmai profiljukat, valamint az igénybevett szolgáltatások bemutatását és a szerzett képesítéseket tartalmazó portfóliót kapnak, amelyben feltüntetik, hogy a jövőben további segítségnyújtásra lehet szükségük. 20. Az EGAA végrehajtásához kapcsolódó, a kérelemben az 1927/2006/EK rendelet 3. cikke szerint feltüntetett kiadások előkészítési, irányítási és ellenőrzési, valamint tájékoztatási és népszerűsítési tevékenységeket takarnak. 21. A német hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. A német hatóságok az összköltséget 4 610 715 EUR-ra, ebből a személyre szabott szolgáltatásokhoz kapcsolódó kiadásokat 4 375 715 EUR-ra, az EGAA végrehajtásához kapcsolódó kiadásokat pedig 235 000 EUR-ra (az összköltség 5,1 %-ára) becsülik. Az EGAA-ból igényelt teljes hozzájárulás összege 2 305 357 EUR (az összköltségek 50 %-a). Intézkedések || A támogatásra jogosult munkavállalók becsült száma || Becsült költségek (támogatásban részesítendő munkavállalónként) (EUR) || Összköltség (EGAA és nemzeti társfinanszírozás) (EUR) Személyre szabott szolgáltatások (az 1927/2006/EK rendelet 3. cikkének első bekezdése) Napidíj (Transferkurzarbeitergeld) || 875 || 2 714 || 2 374 750 Képesítés megszerzésével járó tanfolyamok (Qualifizierungen) || 245 || 3 421 || 838 145 Képzésirányítás (Qualifizierungsmanagement) || 245 || 325 || 79 625 Műhelyfoglalkozások és csoportfoglalkozások hasonló helyzetben lévő munkavállalókkal || 350 || 340 || 119 000 Támogató szolgáltatások és nemzetközi álláskeresés (Flankierende Massnahmen und internationale Arbeitssuche) || 35 || 1 160 || 40 600 Vállalkozásindító tanácsadás (Vertiefte Existenzgründungsberatung) || 5 || 619 || 3 095 Álláskeresés (Stellensuche / Stellenresearcher) || 770 || 200 || 154 000 Munkakezdési támogatás / sprinterprémium (Aktivierungszuschuss / Sprinterpraemie) || 200 || 1 869 || 373 800 Nyomon követés és utógondozás (Beratung und Betreuung bei Arbeitsaufnahme und Arbeitslosigkeit) || 770 || 510 || 392 700 A személyre szabott szolgáltatások részösszege || || 4 375 715 Az EGAA végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) Előkészítő tevékenységek || || 52 000 Irányítás || || 130 000 Tájékoztatás és népszerűsítés || || 7 000 Ellenőrzési tevékenységek || || 46 000 Az EGAA végrehajtásához kapcsolódó kiadások részösszege || || 235 000 Becsült költségek összesen || || 4 610 715 EGAA-hozzájárulás (az összköltség 50 %-a) || || 2 305 357 22. Németország megerősíti, hogy a fent ismertetett intézkedések kiegészítik a strukturális alapok által finanszírozott intézkedéseket, és megtette a szükséges intézkedéseket a kettős finanszírozás megelőzésére. Az ESZA és a munkavállalókat elbocsátó vállalat az első hat hónap során közösen társfinanszírozzák a transzfervállalat által nyújtott szolgáltatásokat, amíg Németország az EGAA-kérelem jóváhagyására vár. Ez már a Németországban korábban végrehajtott EGAA-intézkedések esetében is így valósult meg; e gyakorlatot uniós szinten is kiemelték, mivel jó példa az ESZA és az EGAA közötti komplementaritás gyakorlati megvalósítására. Az érintett munkavállalóknak nyújtott, személyre szabott szolgáltatások kezdetének tényleges vagy tervezett időpontja(i) 23. Németország 2013. január 1-jén kezdte meg az EGF-társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalók számára. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének. A szociális partnerekkel folytatott konzultációra irányuló eljárások 24. Az EGAA-intézkedések tervezett csomagja a szociális partnerek által az elbocsátott munkavállalókra vonatkozó szociális terv részeként megállapított támogatási intézkedésekre épül. Az EGAA irányító hatósága és a First Solar munkavállalóinak képviselete között két kerekasztal-tárgyalásra került sor (2012. szeptember 25., 2013. február 19.), ahol megvitatták az EGAA-támogatásra irányuló kérelem lehetőségét. Bemutatták a TÜV Rheinland Personal GmbH transzfervállalat terveit, amelyeket minden érintett üdvözölt. Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről 25. Az 1927/2006/EK rendelet 6. cikkében foglalt kritériumok tekintetében a német hatóságok kérelmükben: · megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív megállapodások alapján a vállalatok felelőssége, · bizonyították, hogy az intézkedések az egyes munkavállalóknak nyújtanak segítséget, és nem vállalatok vagy ágazatok szerkezetátalakítására irányulnak; · megerősítették, hogy a fent említett támogatható intézkedésekre más uniós pénzügyi eszközből nem folyósítanak támogatást. Irányítási és ellenőrzési rendszerek 26. Németország értesítette a Bizottságot, hogy a pénzügyi hozzájárulást a Munkaügyi és Szociális Minisztériumon (Bundesministerium für Arbeit und Soziales) belül az ESZA-ért felelős szervek irányítják majd. Ugyanakkor a Gruppe Europäische Fonds für Beschäftigung csoporton belül a Referat EF 4 az EGAA irányító hatósága, miközben az ESZA irányító hatósága a Referat EF 1. Mind az EGAA, mind pedig az ESZA esetében az Organisationseinheit Prüfbehörde az irányító hatóság. E szervek felügyelték a korábbi németországi EGAA-hozzájárulásokat is. Finanszírozás 27. Németország kérelme alapján az összehangolt, személyre szabott szolgáltatási csomaghoz javasolt EGAA-hozzájárulás (beleértve az EGAA végrehajtásához kapcsolódó kiadásokat) összege 2 305 357 EUR, amely az összköltség 50 %-át teszi ki. A Bizottság által az Alapból történő allokációra tett javaslat a Németország által szolgáltatott információn alapszik. 28. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el. 29. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú egyeztetést annak érdekében, hogy az EGAA igénybevételének szükségességét és az igényelt összeget illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre az igénybevételre irányuló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni. 30. A Bizottság a 2013. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően. A kifizetési előirányzatok forrása 31. A jelenlegi kérelemben igényelt 2 305 357 EUR összegre a 2013. évi költségvetésben az EGAA költségvetési sorában előirányzott összeg fog fedezetet biztosítani. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Németország „EGF/2013/003 DE/First Solar” referenciaszámú kérelme) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[8] és különösen annak 28. pontjára, tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[9] és különösen annak 12. cikke (3) bekezdésére, tekintettel az Európai Bizottság javaslatára[10], mivel: (1) Az Európai Globalizációs Alkalmazkodási Alap (EGAA) azzal a céllal jött létre, hogy kiegészítő támogatást nyújtson a globalizáció hatására a világkereskedelmi folyamatokban bekövetkezett fő strukturális változások következtében elbocsátott munkavállalóknak, és segítse őket a munkaerőpiacra történő ismételt beilleszkedésben. (2) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi. (3) A First Solar Manufacturing GmbH vállalatnál történt elbocsátásokra tekintettel Németország 2013. április 12-én az EGF mobilizálására irányuló kérelmet nyújtott be, majd 2013. augusztus 14-ig további információkkal egészítette ki azt. A kérelem megfelel az 1927/2006/EK rendelet 10. cikkében a pénzügyi hozzájárulások meghatározására vonatkozóan megállapított követelményeknek. A Bizottság ezért 2 305 357 EUR rendelkezésre bocsátására tesz javaslatot. (4) Az EGAA-t tehát igénybe kell venni a Németország által benyújtott kérelem alapján történő pénzügyi hozzájárulás folyósítása érdekében, ELFOGADTA EZT A HATÁROZATOT: 1. cikk Az Európai Unió 2013. évi általános költségvetésének keretein belül az Európai Globalizációs Alkalmazkodási Alapból (EGAA) 2 305 357 EUR összeg igénybevételére kerül sor kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában kell kihirdetni. Kelt Brüsszelben, -án/-én. az Európai Parlament részéről a Tanács részéről az elnök az elnök [1] HL C 139., 2006.6.14., 1. o. [2] HL L 406., 2006.12.30., 1. o. [3] Az 1927/2006/EK rendelet 3. cikke harmadik bekezdésének megfelelően. [4] http://prosun.org/en/fair-competition/alarming-situation.html [5] http://www.nationalsolartraders.com.au/NST%20DATA/Data%20Sheets/Trina/PRTM_PVSGI_2011_Summary_July2011_v2.pdf [6] EU ProSun [7] A Duisburg-Essen Egyetem tanulmánya nyomán a Bizottság által jóváhagyva (2009. október). [8] HL C 139., 2006.6.14., 1. o. [9] HL L 406., 2006.12.30., 1. o. [10] HL C […]., [...], […]. o.